Lögreglan í Pakistan hefur ákært fyrrverandi forsætisráðherra landsins, Imran Khan, fyrir að brjóta gegn hryðjuverkalögum landsins. Khan hafði nýlega borið lögreglu og dómskerfi landsins þungum sökum, fyrir að hafa ólöglega handtekið og pyntað aðstoðarmann hans.
Hundruð stuðningsmanna Khans gengu fylktu liði að heimili hans eftir að greint var frá ákærunni og hrópuðu slagorð á borð við við viljum frelsi. Stuðningsmenn forsætisráðherrans fyrrverandi vöruðu yfirvöld við því að handtöku hans. Formenn stjórnarandstöðunnar á pakistanska þinginu gerðu slíkt hið sama og sögðu að það færi yfir strikið að handtaka Khan, eins og þau orðuðu það. Ali Amin Gandapur, einn fyrrverandi ráðherra í ríkisstjórn Khans, skrifaði á samfélagsmiðla að kæmi til handtöku, myndu þau taka til sín völdin í höfuðborginni, Islamabad.
Síðan embættistíð hans lauk hefur Khan verið hávær gagnrýnandi ráðamanna í landinu. Í ákærunni er hann sakaður um að hafa haft í hótunum við fjölda embættismanna. Hann hefur enn ekki tjáð sig um ákæruna.
Khan var bolað úr embætti í apríl, þegar 174 þingmenn greiddu atkvæði með vantrauststillögu á hann. Mikill óstöðugleiki hefur verið í stjórnmálaumhverfi Pakistans í áráraðir og þar hefur enginn forsætisráðherra verið í embætti út heilt kjörtímabil. Imran Khan er þó sá fyrsti sem er látinn víkja úr embætti vegna vantrausts þingmanna.
